ВЪПРОСИ И ОТГОВОРИ ПО ПРОЦЕДУРА 
№ BG161PO003-1.2.03 „Създаване на нови и укрепване на съществуващи технологични центрове”
ОТГОВОР НА ВЪПРОС №6,
ПУБЛИКУВАН НА 28.06.2011 г.
ВЪПРОС № 6) 

Уважаеми г-да,

 

във връзка с кандидатстването по схемата за технологични центрове, бих искала да задам още няколко уточняващи въпроса:

 

1. В Насоките за кандидатстване, т. 2. 4. Допустимост на изпълнителите от страна на бенефициента и правило за произход е указано, че в процеса на изпълнение на проектите бенефициентите могат да възлагат на изпълнители (подизпълнители) извършването на определени дейности по проекта. Изпълнителите се избират в съответствие с изискванията на Постановление № 55 на МС от 12.03.2007 г. или на Закона за обществените поръчки (ЗОП), или на Наредбата за възлагане на малки обществени поръчки, и с правилата на настоящата процедура. В същата точка е отбелязано, че при избора на изпълнител/и, бенефициентът задължително прилага Закона за обществените поръчки и нормативните актове по прилагането му в случаите, когато се явява възложител по смисъла на чл. 7 и чл. 14, ал 4. и 5 от Закона за обществените поръчки (ЗОП) и чл.1, ал.4 от Наредбата за възлагане на малки обществени поръчки (НВМОП). Въпросът ми е: кои правила са прилагат в случаите на дружество, регистрирано по ЗЗД спeциално за целите на проекта, което дружество е съставено от двама членове - бюджетна организация, възложител по смисъла на чл. 7 и чл. 14, ал 4. и 5 от ЗОП и чл.1, ал.4 от НВМОП и търговско дружество, регистрирано по ТЗ (което по принцип прилага ПМС 55 за избор на подизпълнители по договори, финансирани със средства на ЕС)? В хода на изпълнение на проекта, новорегистрираното дружество по ЗЗД - кандидат по проекта, кои процедури трябва да прилага - ЗОП/НВМОП или Постановление 55/12.03.2007? 
 

2. Относно възстановяването на ДДС по разходи, извършени в хода на изпълнение на проекта - едниния член на Дружеството-обединение по ЗЗД е регистрирано по ДДС като търг. дружество, а другото е бюджетна организация, отново регистрирана по ДДС. Как ще бъде третирано новосформираното обединение по ЗЗД за целите на проекта и възстановяването на ДДС? В този случай, когато дружеството не е регистрирано по ДДС, следва ли това да означава, че за целите на проекта, ДДС ще бъде третирано като допустим разход (невъзстановимо ДДС) и стойностите, които ще бъдат посочени в бюджета ще са с включен ДДС, а работен лист 3 от Бюджета ще остане празен? Може ли дружеството да направи доброволна регистрация по ДДС и в този случай, ДДС да се явява възстановим за целите на проекта - т.е. недопустим разход и да бъде изписано в работен лист 3 от  Бюджета? Кога трябва да бъде направена регситрацията по ДДС за целите на финансовото управление на проекта - преди сключване на договора за предоставяне на безъвмзездна финансова помощ или след сключването му? 

 

 

3. В т. 3.1.3. Как и къде се подават Формуляри за предварителен подбор от Насоките за кандидатстване е написано, че при подаване на проектното предложение върху външния плик трябва да бъде отбелязан ЕИК/БУЛСТАТ на кандидата. В случаите на обединение по ЗЗД, регистрацията по БУЛСТАТ/ЕИК не е задължителна. Ще се счита ли за грешка изписването само на името на обединението и всички останали задължителни реквизити, без ЕИК/БУЛСТАТ ?
 

4. Процедурата е обявена като процедура на конкурентен подбор с няколко крайни срока. Означава ли това, че оценителна комисия ще бъде сформирана веднага след изтичане на първия от обявените крайни срокове за получаване на предложения, независимо от това колко проектопредложения са постъпили (поне едно)? Т.е. в случай, че подадем проектно предложение и няма критична маса от достатъчен брой предложения подадени в този и от предходните срокове (напр. 2-3 предложения подадени от началото на процедурата), означава ли това че предложението ни няма да бъде разглеждано веднага, а ще се чака набирането на достатъчно на брой предложения (и ако да, колко са тези "достатъчно бройки") , за да започне оценката им или оценката на всички предложения по процедурата ще започне след изтичане на последния от няколкото обявени крайни срока? В какъв приблизителен срок можем да очакваме отговор относно допустимостта на подаденото предложение след датата на внасянето му (респ. след изтичане на съответния периодичен краен срок)?

 

Благодаря предварително за отговорите

 

М. Александрова  

10.06.2011 г. (дата на постъпване на въпроса)

ОТГОВОР №6)

1. Доколкото във въпроса не е дадена цялата конкретика по отношение на съдържанието на Дружествения договор, по силата на който е създадено дружеството по ЗЗД (относно размера на участие на двамата съдружници и отношенията между тях), както и за регулацията на която подлежи Търговското дружество, следва да се има предвид следното принципно положение:

· при разходване на средствата по Оперативните програми бенефициентите следва да прилагат разпоредбите на Постановление № 55 на МС от 12.03.2007 г., ако не попадат в изключенията, за които приложим е ЗОП и подзаконовите актове по прилагането му;

· ЗОП в своя чл. 7 изчерпателно изброява лицата, които са възложители (класически и секторни: 

Чл. 7. (Изм. - ДВ, бр. 37 от 2006 г.)
1. органите на държавна власт, Президентът на Република България, Българската народна банка, както и други държавни институции, създадени с нормативен акт;

2. дипломатическите и консулските представителства на Република България в чужбина, както и постоянните представителства на Република България към международните организации;

3. публичноправните организации;

4. обединенията от субекти по т. 1 или 3;

5. публичните предприятия и техни обединения, когато извършват една или няколко от дейностите по чл. 7а - 7д; 

6. търговците или други лица, които не са публични предприятия, когато въз основа на специални или изключителни права извършват една или няколко от дейностите по чл. 7а - 7д.


А в своя чл. 14, ал. 4 и ал. 5 лицата, които в конкретни случаи следва да прилагат Закона/Наредбата, както и въпросните случаи, а именно:

· Когато възложители по чл. 7, т. 1 - 4 финансират с повече от 50 на сто договор за строителство, лицата, които получават финансирането и възлагат договора, са длъжни да спазват закона, когато общата стойност на договора без ДДС е над прага, определен в ал. 1, т. 1.;

· Когато възложители по чл. 7, т. 1 - 4 финансират с повече от 50 на сто договор за услуги, който е свързан с договор за строителство, лицата, които получават финансирането и възлагат договора за услуги, са длъжни да спазват разпоредбите на този закон, когато общата стойност на договора без ДДС е над прага, определен в ал. 1, т. 3.

Тъй като въпросът не съдържа информация за статута на съдружника – Търговец, то следва да се има предвид, че Допълнителните разпоредби (параграф 1, т. 21) към ЗОП съдържат легална дефиниция за „публично правна организация”, която се отнася и до търговците при следните условия:

"Публичноправна организация" е юридическо лице, което независимо от неговия търговски или производствен характер е създадено с цел задоволяване на обществени интереси и за което е изпълнено някое от следните условия:

а) повече от половината от приходите му за предходната бюджетна година се финансират от държавния бюджет, от бюджетите на държавното обществено осигуряване или на Националната здравноосигурителна каса, от общинските бюджети или от възложители по чл. 7, т. 1 или 3; 

б) повече от половината от членовете на неговия управителен или контролен орган се определят от възложители по чл. 7, т. 1 или 3;

в) обект е на управленски контрол от страна на възложители по чл. 7, т. 1 или 3; управленски контрол е налице, когато едно лице може по какъвто и да е начин да упражнява доминиращо влияние върху дейността на друго лице.

Публичноправна организация е и лечебно заведение - търговско дружество, на което повече от 30 на сто от приходите за предходната година са за сметка на държавния и/или общинския бюджет, и/или бюджета на Националната здравноосигурителна каса

Доколкото кандидатът е запознат с конкретиката по случая, то той следва да съобрази в контекста на изложеното в коя от изброените хипотези попада дружеството по ЗЗД.

Предвид изложеното и поради факта, че на Агенцията по обществени поръчки е възложено да дава методически указания по приложението на ЗОП и подзаконовите актове по прилагането му, то удачно в случая би било въпросът да бъде изложен пред Агенцията при пълно представяне на имащите значение обстоятелства с цел да бъде получено нейното становище по казуса.
2. По смисъла на чл.1, ал. 2 на Закона за счетоводството (ЗСч.) неперсонифицираните граждански дружества са предприятия. Обединенията, учредени по реда на ЗЗД, следва да водят отделно счетоводство по общите правила на счетоводното законодателство и стандарти. По смисъла на чл. 2, ал. 2 на ЗКПО за целите на корпоративното подоходно облагане това дружество е приравнено на юридическо лице, което подлежи на данъчно облагане и носи административно - наказателна отговорност за неизпълнение на данъчните си задължения. Следователно за данъчни цели обединението, създадено по реда на ЗЗД, представлява самостоятелно данъчно задължено лице, чиито печалби подлежат на облагане по чл. 2, ал. 1, т. 1 на закона.

Когато в качеството си на стопански субект дадено неперсонифицирано дружество извършва възмездни облагаеми доставки на стоки и/или услуги, то представлява данъчно задължено лице по смисъла на чл. 3, ал.1 на ЗДДС, т.е. формира облагаем оборот за целите на задължителната регистрация по чл. 96, ал.1 или чл. 99, ал. 2 на закона; издава данъчни документи, в които начислява или не начислява данък в зависимост от облагаемостта на съответната доставка; води данъчни регистри по реда на чл.124 и подава справки - декларации, като при това спазва реда на закона, определен за съответния вид доставки. 
Всяко данъчно задължено лице има право на регистрация по избор (доброволна регистрация), при условията на чл.100 от ЗДДС. 
Към момента на кандидатстване и подаване на проектното предложение, кандидатът – бенефициент следва да е с установен статут на регистриран или нерегистриран субект по ЗДДС. Съобразно това следва да бъде изготвен и  Бюджетът по проекта – в случай на „невъзстановим ДДС”, той следва да се включи в стойността на допустимите разходи, а в случай на „възстановим ДДС” – следва да се посочи в Работен лист 3.
3. При подаване на Формулярите за предварителен подбор на проектни предложения и
получаването им от служителите на Договарящия орган, същите се регистрират в

Информационната система за управление и наблюдение на средствата от Структурните

инструменти на Европейския съюз (ИСУН). Без кандидатът да има номер съгласно Регистър БУЛСТАТ, проектното предложение не може да бъде регистрирано. В тази връзка следва да имате предвид, че представянето на номера съгласно Регистър БУЛСТАТ е задължително на етап кандидатстване, включително и когато кандидатът е дружество по чл. 357-364 от ЗЗД.  
4. В момента тече процедура по сформиране на комисия за оценка на постъпилите проектни предложения.
